ตลท.เตรียมนำ HEMRAJ ออกจาก SET50 และ SET100
ตลท.เตรียมนำ HEMRAJ ออกจากดัชนี SET50 และดัชนี SET100 ตั้งแต่สิ้นวันอังคารที่ 28 เมษายน 2558 เป็นต้นไป เนื่องจาก Free Float ต่ำกว่าร้อยละ 20
24 เม.ย. 2558

ตลาดหลักทรัพย์แห่งประเทศไทย ระบุว่า ตามที่บริษัท เหมราชพัฒนาที่ดิน จำกัด (มหาชน) หรือ HEMRAJได้รายงานต่อตลาดหลักทรัพย์แห่งประเทศไทยเมื่อวันจันทร์ที่ 20 เมษายน 2558 ว่า บริษัท ดับบลิวเอชเอเวนเจอร์ โฮลดิ้ง จำกัด(บริษัทย่อยของบริษัท ดับบลิวเอชเอ คอร์ปอเรชั่น จำกัด (มหาชน) หรือ WHA) ได้ทำคำเสนอซื้อและเป็นผู้ถือหุ้นเพียงรายเดียวร้อยละ 92.88ของจำนวนหุ้นที่จำหน่ายได้แล้วทั้งหมดของ HEMRAJ จึงทำให้ HEMRAJ มีผู้ถือหุ้นอื่นเหลือเพียงร้อยละ 7.12
ดังนั้นหุ้นของ HEMRAJ จึงเข้าข่ายตามที่ตลาดหลักทรัพย์ฯ ประกาศไว้เมื่อวันจันทร์ที่ 15 ธันวาคม 2557ที่ผ่านมาซึ่งระบุว่า กรณีหลักทรัพย์ที่เป็นองค์ประกอบของดัชนี SET50 และดัชนี SET100 ถูกทำคำเสนอซื้อและส่งผลให้หลักทรัพย์ดังกล่าวมีสัดส่วนผู้ถือหลักทรัพย์รายย่อย (Free Float) น้อยกว่าร้อยละ 20
โดยตลาดหลักทรัพย์ฯ จะนำหลักทรัพย์ดังกล่าวออกจากการคำนวณดัชนีก่อนที่จะถึงรอบทบทวนปกติโดยจะนำหลักทรัพย์สำรองที่มีมูลค่าหลักทรัพย์ตามราคาตลาดสูงสุด ณ ราคาปิดวันที่ 3ก่อนที่จะนำหลักทรัพย์ออกจากการคำนวณดัชนี มาใช้ในการคำนวณดัชนีแทน
ทั้งนี้ ตลาดหลักทรัพย์ฯ จะนำ HEMRAJ ออกจากการคำนวณดัชนี SET50 และดัชนี SET100 ตั้งแต่สิ้นวันอังคารที่ 28 เมษายน 2558 เป็นต้นไป โดยจะนำหลักทรัพย์สำรองที่มีมูลค่าตามราคาตลาดสูงสุด ณ ราคาปิดของวันพฤหัสบดีที่23 เมษายน 2558 ได้แก่ บริษัท ไทยคม จำกัด (มหาชน) หรือ THCOM มาคำนวณดัชนี SET50 และบริษัท อินเตอร์ฟาร์อีสท์ วิศวการ จำกัด (มหาชน) หรือ IFEC มาคำนวณดัชนี SET100